b'\n_START_ARTICLE_\nAlbrekt II\n_START_PARAGRAPH_\nAlbrekt II (10. elokuuta 1397, Wien \xe2\x80\x93 27. lokakuuta 1439, Neszm\xc3\xa9ly, Unkari) oli Saksan kuningas vuodesta 1438 kuolemaansa asti. H\xc3\xa4n oli my\xc3\xb6s Unkarin kuningas vuodesta 1437, B\xc3\xb6\xc3\xb6min kuningas vuodesta 1438, It\xc3\xa4vallan suurherttua ja Luxemburgin herttua vuodesta 1404 kuolemaansa asti. Albrekt kuului Habsburgien sukuun._NEWLINE_Albrektista tuli is\xc3\xa4ns\xc3\xa4, Albrekt IV:n, kuoltua It\xc3\xa4vallan arkkiherttua vain 7-vuotiaana (Albrekt V). H\xc3\xa4nen kolme enoaan toimivat vuorollaan Albrektin sijaishallitsijana, kunnes Albrekt otti vallan vuonna 1411._NEWLINE_Albrekt avioitui Elisabeth B\xc3\xb6\xc3\xb6mil\xc3\xa4isen kanssa vuonna 1422 ja sai t\xc3\xa4m\xc3\xa4n kanssa my\xc3\xb6hemmin kolme lasta. Albrekt auttoi appeaan, Saksan kuningasta ja tulevaa keisaria, Sigismundia hussilaissodissa, mist\xc3\xa4 palkintona Sigismund nimitti Albrektin seuraajakseen ja my\xc3\xb6nsi h\xc3\xa4nelle M\xc3\xa4\xc3\xa4rin rajakreivin arvonimen vuonna 1423. Sigismund kuoli 1437, ja Albrekt kruunattiin h\xc3\xa4nen seuraajanaan Unkarin kuninkaaksi 1. tammikuuta 1438 (Albrekt I). Albrekt siirsi edelt\xc3\xa4j\xc3\xa4ns\xc3\xa4 tavoin hovinsa It\xc3\xa4vallasta Unkariin. Kuusi kuukautta kruunajaisten j\xc3\xa4lkeen Albrekt kruunattiin B\xc3\xb6\xc3\xb6min kuninkaaksi, mutta b\xc3\xb6\xc3\xb6mil\xc3\xa4isaatelisto ei tunnustanut h\xc3\xa4nen kuninkuuttaan, eik\xc3\xa4 Albrekt onnistunut saada B\xc3\xb6\xc3\xb6mi\xc3\xa4 hallintaansa, vaan ajautui sotaan b\xc3\xb6\xc3\xb6mil\xc3\xa4isi\xc3\xa4 ja n\xc3\xa4iden puolalaisia liittolaisia vastaan. 18. maaliskuuta 1438 Albrekt kruunattiin Frankfurtissa Saksan kuninkaaksi. H\xc3\xa4nest\xc3\xa4 ei kuitenkaan koskaan tullut keisaria.'